CELEX: 62015TN0094
Language: fi
Date: 2015-02-19 00:00:00
Title: Asia T-94/15: Kanne 19.2.2015 – Binca Seafoods v. komissio

11.5.2015   
            
            
               FI
            
            
               Euroopan unionin virallinen lehti
            
            
               C 155/30
            
         Kanne 19.2.2015 – Binca Seafoods v. komissio
   (Asia T-94/15)
   (2015/C 155/35)
   Oikeudenkäyntikieli: saksa
   
      Asianosaiset
   
   
      Kantaja: Binca Seafoods GmbH (München, Saksa) (edustaja: asianajaja H. Schmidt)
   
      Vastaaja: Euroopan komissio
   
      Vaatimukset
   
   Kantaja vaatii neuvoston asetuksen (EY) N:o 834/2007 soveltamista koskevista yksityiskohtaisista säännöistä annetun asetuksen (EY) N:o 889/2008 muuttamisesta luonnonmukaisten vesiviljelyeläinten alkuperän, vesiviljelyeläinten hoitoa koskevien käytäntöjen, luonnonmukaisten vesiviljelyeläinten rehun sekä luonnonmukaisessa vesiviljelyssä käytettäväksi sallittujen tuotteiden ja aineiden osalta 18.12.2014 annetun komission täytäntöönpanoasetuksen (EU) N:o 1358/2014 (EUVL L 365, s. 97) kumoamista.
   
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1)
            
            
               Ensimmäinen kanneperuste, joka perustuu Euroopan unionin perusoikeuskirjan 16 artiklan (elinkeinovapauden takaaminen), 20 artiklan (yhdenvertaisen kohtelun periaate) ja 21 artiklan (syrjintäkielto) rikkomiseen mielivaltaisen erilaisen kohtelun takia
               Kantaja väittää, että Euroopan komissio on säätänyt täytäntöönpanoasetuksessa muun luonnonmukaisen vesiviljelyn osalta siirtymätoimenpiteistä ja erityissäännöistä, mutta se on jättänyt mielivaltaisesti pidentämättä asetuksen N:o 889/2008 (1) 95 artiklan 11 kohdassa säädettyä 1.1.2015 päättynyttä siirtymäaikaa.
               Euroopan komissio on ollut tietoinen siitä, että pangasiusta kyllä kasvatetaan kutemishetkestä lähtien täysin luonnonmukaisesti, mutta luonnonmukaisen vesiviljelyn piirissä kasvatettavan emän suorittama munien muninta on käynnistettävä hormoneita antamalla. Koska tämä ei ole tulevien vesiviljelyä koskevan unionin oikeuden yleisten sääntöjen mukaista vaan muut kutemisen käynnistämistä koskevat menetelmät ovat yhä kehitteillä, siirtymäaikaa on tarpeen pidentää.
            
         
               2)
            
            
               Toinen kanneperuste, joka perustuu neuvoston antaman täytäntöönpanotehtävän noudattamatta jättämiseen
               Kantaja väittää, että komissio ei ole noudattanut neuvoston antamaa tehtävää, joka koskee luonnonmukaista vesiviljelyä koskevan unionin oikeuden sääntelykehyksen kehittämistä niin varovaisesti, että luonnonmukaisella tuotantotekniikalla saavutetaan edistystä siirtymäsäännösten voimassaolon päättymiseen mennessä mutta tällaisten sääntöjen voimassaolon päättymisestä ei kuitenkaan seuraa, että hyväksyttyjen sääntöjen mukaisesti ekosertifioidusta vuonna 2009 olemassa olevasta vesiviljelystä peräisin olevan tuotteet suljetaan luonnonmukaisten tuotteiden markkinoiden ulkopuolelle.
            
         
               3)
            
            
               Kolmas kanneperuste, joka perustuu kansainvälistä vapaakauppaa koskevien oikeuksien rikkomiseen
               Euroopan komissio on tietoisesti päättänyt olla noudattamatta Codex Alimentariuksessa yhdessä kehitettyjä sääntöjä, vaikka se ei ole vastustanut Codex Alimentariuksen järjestelmässä sen yleisen säännön soveltamista, jonka mukaan muusta kuin luonnonmukaisesta lisääntymisestä peräisin olevia poikasia voidaan käyttää luonnonmukaisessa vesiviljelyssä, kun ne eivät voi lisääntyä niitä luonnonmukaisesti kasvatettaessa, vaan on kannattanut tätä ilmaisua yhdessä muiden Codex Alimentariuksen jäsenten kanssa. Euroopan unioni ei voi ilman, että se jättää noudattamatta kaupan teknisistä esteistä tehtyyn WTO-sopimukseen perustuvia velvoitteitaan, poiketa tästä konsensuksesta.
            
         
      (1)  Luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta 5.9.2008 annettu komission asetus (EY) N:o 889/2008 (EUVL L 250, s. 1).